ନୂଆ ନିୟମ : ପୂ. ରେଳବାଇର ବଦଳିଲା ଏହି ଟ୍ରେନ ଗୁଡିକର ସମୟ\n(ବେତାର ବ୍ୟୁରୋ) ପୂର୍ବତଟ ରେଲୱେ ପକ୍ଷରୁ ଟ୍ରେନ ଚଳାଚଳରେ ପରିବର୍ତ୍ତନ କରାଯାଇଛି । ଇଷ୍ଟକୋଷ୍ଟ ରେଲୱେ ପକ୍ଷରୁ ଟ୍ରେନଗୁଡିକର ଯିବା ଆସିବା ସମୟ ବଦଳାଇଛି । ଏହି ପରିବର୍ତ୍ତିତ ଟାଇମ ଟେବୁଲ ଜୁଲାଇ ୧ ବା ସୋମବାରଠାରୁ ଲାଗୁ ହେବ ବୋଲି ରେଲୱେ କର୍ତ୍ତୃପକ୍ଷ ସୂଚନା ଦେଇଛନ୍ତି । ପ୍ରତିବର୍ଷ ରେଳ ବିଭାଗ ପକ୍ଷରୁ ଟ୍ରେନ ଟାଇମରେ ପରିବର୍ତ୍ତନ, ନୂଆ ଟ୍ରେନ ଚଳାଚଳ ଆରମ୍ଭ. ଟ୍ରେନର ପୁନଃ ନମ୍ବରିଂ, ବେଗରେ ପରିବର୍ତ୍ତନ ଆଦି କରାଯାଇଥାଏ ।\nତେବେ ଆସନ୍ତୁ ଜାଣିବା କେଉଁ ଟ୍ରେନ ପାଇଁ କ'ଣ ରହିଛି ସମୟ ସୂଚୀ ଓ ଅନ୍ୟାନ୍ୟ ପରିବର୍ତ୍ତନ ।\n୩୫ ମିନିଟ୍ ପୂର୍ବରୁ ଲାଗିବ ସାନ୍ତରାଗାଚି-ପାରାଦୀପ ଏକ୍ସପ୍ରେସ\nନୂଆ ସମୟ ସୂଚୀ ଅନୁସାରେ ସାନ୍ତରାଗାଚି-ପାରାଦୀପ ଏକ୍ସପ୍ରେସ ପରାଦୀପଠାରେ ୩୫ ମିନିଟ୍ ଶୀଘ୍ର ପହଞ୍ଚିବ ବୋଲି ସ୍ଥିର କରାଯାଇଛି । ଏହା ପୂର୍ବରୁ ଭୋର ୪ଟା ୩୦ ମିନିଟ୍ରେ ସେଠାରେ ପହଞ୍ଚୁଥିବାବେଳେ ଏବେ ଏହି ଟ୍ରେନ ଭୋର ୩ଟା ୫୫ରେ ପାରାଦୀପରେ ଲାଗିବ ।\nସପ୍ତାହରେ ୨ ଥର ଚାଲିବ ଭିଲୁପୁରମ-ପୁରୁଲିଆ\nଭିଲୁପୁରମ-ପୁରୁଲିଆ ସାପ୍ତାହିକ ଏକ୍ସପ୍ରେସ ଏବେ ସପ୍ତାହରେ ୨ ଥର ଚାଲିବ । ସେହିପରି ରାଉରକେଲା-ଗୁଣୁପୁର-ରାଉରକେଲା ରାଜ୍ୟରାଣୀ ଏକ୍ସପ୍ରେସ ୩ ଦିନ ବଦଳରେ ସପ୍ତାହକୁ ୬ ଦିନ ଚାଲିବ ବୋଲି ନିର୍ଦ୍ଧାରିତ ହୋଇଛି ।\nଅଧିକ ଦୂର ଚାଲିବ ମେମୁ ଟ୍ରେନ\nପାସେଞ୍ଜରରୁ ମେମୁକୁ ବଦଳିଥିବା ଟ୍ରେନଗୁଡିକ ମଧ୍ୟରେ ୫ଟିର ନମ୍ବର ବଦଳାଯାଇଛି । ଏଥିସହ ୯ଟି ଟ୍ରେନ ଅଧିକ ଷ୍ଟେଶନକୁ ଯିବ ବୋଲି ସ୍ଥିର କରାଯାଇଛି । ବିଶାଖାପାଟନା-ପଳସା ଟ୍ରେନ ଏବେ ବ୍ରହ୍ମପୁର ପର୍ଯ୍ୟନ୍ତ ଯିବ ବୋଲି ରେଲୱେ ପକ୍ଷରୁ ସୂଚନା ଦିଆଯାଇଛି ।\nଢେଙ୍କାନାଳରେ ରହିବ ରାଜଧାନୀ ଏକ୍ସପ୍ରେସ\n୧୮ଟି ଟ୍ରେନ ପୂର୍ବାପେକ୍ଷା ଅଧିକ ଷ୍ଟେଶନରେ ରହଣି କରିବ ବୋଲି ପୂର୍ବତଟ ରେଲୱେ ପକ୍ଷରୁ ସ୍ଥିର କରାଯାଇଛି । ସେଥିମଧ୍ୟରେ ରହିଛି ଭୁବନେଶ୍ୱର-ନୂଆଦିଲ୍ଲୀ ରାଜଧାନୀ ଏକ୍ସପ୍ରେସ । ଏହି ଏକ୍ସପ୍ରେସ ଏବେ ଢେଙ୍କାନାଳ ଷ୍ଟେଶନରେ ରହଣି କରିବ ବୋଲି ଜଣାଯାଇଛି । ସେହିପରି ଝାରସୁଗୁଡା-ଏଲବି ରୁଟରେ ୫ଟି ଟ୍ରେନ ଯାତାୟାତ କରିବ ବୋଲି ସୂଚନା ରହିଛି ।\nପୁରୀକୁ ୪ ସ୍ୱତନ୍ତ୍ର ଟ୍ରେନ\nରଥଯାତ୍ରା ଉପଲକ୍ଷେ ଇଷ୍ଟକୋଷ୍ଟ ରେଲୱେ ପକ୍ଷରୁ ପୁରୀ ପାଇଁ ୪ଟି ସ୍ୱତନ୍ତ୍ର ଟ୍ରେନର ବ୍ୟବସ୍ଥା କରାଯାଇଛି । ଏହାକୁ ମିଶାଇ ମୋଟ ସ୍ୱତନ୍ତ୍ର ଟ୍ରେନ ସଂଖ୍ୟା ୧୯୬ରେ ପହଞ୍ଚିଛି । ବହୁ ସଂଖ୍ୟାରେ ଶ୍ରଦ୍ଧାଳୁଙ୍କ ଆଗମନକୁ ଦୃଷ୍ଟିରେ ରଖି ଟ୍ରେନ ଯାତାୟାତରେ ସୁବିଧା ଉପଲବ୍ଧ ପାଇଁ ପଦକ୍ଷେପମାନ ନିଆଯାଇଥିବା ବିଭାଗ ପକ୍ଷରୁ କୁହାଯାଇଛି ।\nପରିବର୍ତ୍ତିତ ସମୟ ସୂଚୀ ଯୋଗୁ ସମସ୍ତ ଯାତ୍ରୀ ଟାଇମ ଟେବୁଲ ଯାଞ୍ଚ କରି ଯାତ୍ରା କରିବାକୁ ରେଲୱେ ପକ୍ଷରୁ ସୂଚନା ଦିଆଯାଇଛି ।
